向居卿所藏靈壁石歌
作者：饒節
朝代：宋

paragraphs: 靈壁之石妙天下，奇姿異質窮變化。
時時好事獲寸尺，谷量牛馬未當價。
耐官丞相三代孫，風流似是典刑存。
心胸本無紈袴氣，詩書漸洗膏粱昏。
邇來得石不盈尺，依稀尚带莓苔迹。
氣象中含萬仞懸，秀潤仍分千里碧。
大江之南千萬山，終日思歸行路難。
坐中一見此真骨，心折當年雨後天。
君不見黄金白璧驕侈本，大官厚祿方安穩。
少年趣駕迅如電，我欲追之墮車蹇。
年來老大計轉拙，一丘一壑興不淺。
儻君他日棄前魚，南窗坐對廬山遠。